钦定古今图书集成/明伦汇编/官常典/第798卷 > 梁璟
## 钦定古今图书集成/明伦汇编/官常典/第798卷 > 梁璟

按《明外史》本传：“璟字廷美，崞县人。性至孝。正统末，边
寇乱，父资从征。军溃，璟闻，被发号哭，奔求父所在，值
归乃已。举天顺末进士，授兵科给事中。成化时，屡迁
都给事中。项忠之征荆襄也，急驱流民复业，璟率同
官言：‘寇盗渐息，流民附籍者，宜听安居，未附者资遣还本。今忠乃偏信检讨张宽、御史刘洁等言，概行迫
逐。如房县编户，初止四里，后流移占籍至四十馀里，
而忠等逐之，十不存一。又纵兵驱迫，颠连载道，较之
寇贼侵扰，惨酷过之。乃者彗出，旱暵为灾，未必非忠
等所致。且宽奸邪，洁贪墨，当并论罪’。”疏虽不行，时论
韪焉。时延绥比岁用兵，率令山西预征刍粟，转输以
供。民不能堪，相率逃亡。太原一县，五日而逃者至三
百八十馀家。璟上疏极陈其困，颇得宽减。畿辅八府
旧止设巡抚一人，而蓟州外御边寇，多不能兼顾。璟
请顺天、永平二府分设一巡抚，以蓟州边务属之，而
令巡抚陈濂专抚保定六府，兼督紫荆诸关，于计为
便。朝议从之，遂为定制。已，与同官韩文、王诏等劾都
御史王越，荐致仕尚书王竑、都御史高明，并及宫闱
隐事。帝怒，逮至文华殿挞之。武靖伯赵辅西征，畏贼
不敢战，称病求还，复谋典营府事。璟等极论其罪，乃
令养疾归第。九载秩满，擢陕西左参政，分守洮、岷。西
番入寇，督兵御之，斩其魁，民复业者千计。内艰，服阕，
还原任。历左、右布政使。先后在陕十五年，多政绩。孝
宗嗣位，迁右副都御史，巡抚湖广。弘治二年，民饥，请
“免征两京漕粮八十九万馀石。”从之。湖广旧不进鱼
鲊，成化七年，中官镇守者始贡二千五百斤，自后渐
加至八倍。璟等为言，乃减从初数。帝《登极诏书》已罢
四方额外贡献，而中官提督武当山者，乃复贡黄精、
梅笋、茶芽诸物，大为民扰。武当道士先止“四百人，至
是倍之，所度道童更倍，咸衣食于官，月给油蜡香楮”，
费不赀，而洒扫夫役以千计。中官陈喜又携道士三
十馀人，各领护持敕而来，所至张威虐，为公私害，璟
皆力请停免。乃命洒扫夫役月给三百五十，追还道
士，领敕者悉罢贡献，其他亦多裁损，军民大悦。永州
盗起，讨平之。镇守中官殴杀王府姻戚，下璟勘，力拒
请属论其罪。外艰，服除，再抚四川。成都举人徐养
亲不仕，行谊著闻。璟请荣以官秩，诏授夷陵判官。居
家七年，召拜南京吏部右侍郎。久之，进南京户部尚
书。璟居官务循矩度，清修直节，迄老不渝。十三年致
仕归，卒。